THAI จัดแคมเปญ “เก็บตัว เก็บไมล์ ช่วยชาติ” อยู่บ้านทุก 4 ชม. รับ 1 ไมล์สะสม
THAI ร่วมมือ “วันเดอร์แมน ธอมสัน” ผุดแคมเปญ “เก็บตัว เก็บไมล์ ช่วยชาติกับการบินไทย” ทุกการอยู่บ้านทุก 4 ชั่วโมง จะได้ไมล์สะสมรอยัล ออร์คิด พลัส 1 ไมล์ เริ่มตั้งแต่วันที่ 24 เม.ย.– 26 พ.ค. 2563
24 เม.ย. 2563

นางปรียาศิริ เชื้อเทศ ผู้อำนวยการใหญ่ฝ่ายบริหารผลิตภัณฑ์และประสบการณ์ลูกค้า บริษัท การบินไทย จำกัด (มหาชน) หรือ THAI เปิดเผยว่า จากสถานการณ์การแพร่ระบาดของไวรัสโควิด-19 รัฐบาลรณรงค์ให้ประชาชนอยู่บ้าน เพื่อลดการแพร่ระบาดของเชื้อไวรัสโควิด-19 บริษัท การบินไทยฯ พร้อมให้การสนับสนุนภาครัฐอย่างเต็มที่ในการรณรงค์ให้คนไทยอยู่บ้าน
โดยร่วมมือกับวันเดอร์แมน ธอมสัน ซึ่งเป็นบริษัท ครีเอทีฟเอเจนซี่ เปิดแคมเปญ “เก็บตัว เก็บไมล์ ช่วยชาติกับการบินไทย” โดยมอบไมล์สะสม รอยัล ออร์คิด พลัส จำนวนรวม 1,000,000 ไมล์ สำหรับผู้เข้าร่วมแคมเปญที่มีถิ่นพำนักในประเทศไทย ยิ่งอยู่บ้านยิ่งได้ไมล์สะสม รอยัล ออร์คิด พลัส โดยการอยู่บ้านทุกๆ 4 ชั่วโมง จะได้รับ 1 ไมล์
ทั้งนี้นอกจากเป็นการเก็บตัวอยู่บ้าน หยุดเชื้อ เพื่อชาติ สนับสนุนนโยบายของภาครัฐ และช่วยเหลือบุคลากรทางด้านสาธารณสุขแล้ว ยังเป็นการส่งเสริมให้ประชาชนเก็บตัวอยู่บ้านอย่างมีประโยชน์ และสามารถเก็บไมล์สะสม รอยัล ออร์คิด พลัส ไว้ใช้เดินทางท่องเที่ยวอีกครั้งหลังจากสถานการณ์คลี่คลาย หรือเก็บไว้แลกโรงแรมที่พัก และอื่นๆ ตามเงื่อนไข ผู้ที่สนใจสามารถดาวน์โหลดแอปพลิเคชั่น THAI STAY HOME MILES EXCHANGE สำหรับเช็คอินอยู่บ้านเพื่อสะสมไมล์ โดยมี 3 ขั้นตอน ดังนี้
– ผู้ใช้ระบบ Android ดาวน์โหลดที่ https://bit.ly/THAIStayHome และร่วมแคมเปญได้ตั้งแต่วันที่ 24 เมษายน – 23 พฤษภาคม 2563
– ผู้ใช้ระบบ IOS ดาวน์โหลดที่ App Store และร่วมแคมเปญได้ตั้งแต่วันที่ 27 เมษายน – 26 พฤษภาคม 2563
ทั้งนี้บินไทย ตระหนักถึงภารกิจในฐานะสายการบินแห่งชาติที่อยู่คู่คนไทยมา 60 ปี ถึงแม้ว่าวันนี้การบินไทยและคนไทยทั้งประเทศ จะได้รับผลกระทบจากวิกฤติที่เกิดขึ้น แต่บริษัทฯ เชื่อมั่นว่าหากเราร่วมแรงร่วมใจ เราจะผ่านสถานการณ์อันยากลำบากนี้ไปด้วยกัน และการบินไทยจะกลับมาให้บริการอีกครั้ง เพื่อเป็นความภาคภูมิใจของประเทศไทยตลอดไป
